Document ID: 32004D0594

KOMISJONI OTSUS,
10. august 2004,
kaitsemeetmete kohta seoses väga patogeense lindude gripiga Lõuna-Aafrika Vabariigis
(teatavaks tehtud numbri K(2004) 3144 all)
(EMPs kohaldatav tekst)
(2004/594/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 1,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 1,
ning arvestades järgmist:
(1)
Lindude gripp on väga nakkav kodulindude ja lindude haigus, mis võib kiiresti omandada episootilised mõõtmed, kujutada tõsist ohtu loomadele ja inimeste tervisele ning järsult vähendada kodulinnukasvatuse tasuvust.
(2)
On olemas oht, et haigustekitajad levivad eluslindude ja linnulihatoodete rahvusvahelise kaubanduse teel.
(3)
6. augustil 2004 kinnitas Lõuna-Aafrika Vabariik väga patogeense lindude gripi puhangut kahes Eastern Cape’i provintsi silerinnaliste lindude kasvanduses.
(4)
Avastatud lindude gripi viirusetüvi kuulub alatüüpi H5N2 ning erineb seega tüvest, mis põhjustab hetkel epideemiat Aasias. Praeguste teadmiste kohaselt võib arvata, et kõnealuse alatüübiga seotud risk inimeste tervisele on madalam kui Aasias leviva tüve puhul, mis kuulub viiruse alatüüpi H5N1.
(5)
Käesoleval hetkel on kodulindudest ja kodulinnulihatoodetest lubatud Lõuna-Aafrika Vabariigist ühendusse eksportida vaid elusaid silerinnalisi linde ja nende haudemune ning värsket silerinnaliste lindude liha ja lihatooteid, mis sisaldavad silerinnaliste lindude liha, samuti muid linde kui kodulinde.
(6)
Lõuna-Aafrika Vabariigi pädevad asutused peatasid siiski kuni olukorra selgitamiseni sertifikaatide väljastamise ELi veetavate elusate silerinnaliste lindude ja nende liha kohta.
(7)
Arvestades ohtu loomade tervisele haiguse levimisel ühendusse, on asjakohane viivitamatu meetmena peatada elusate silerinnaliste lindude ja nende liikide haudemunade import Lõuna-Aafrika Vabariigist.
(8)
Vastavalt komisjoni otsusele 2000/666/EÜ (3) on muude lindude kui kodulindude import lubatud kõikidest maailma loomatervishoiu organisatsooni (OIE) liikmesmaadest, tingimusel et lähteriik pakub loomatervishoiualaseid garantiisid ning liikmesriikides kohaldatakse rangeid impordijärgseid karantiinimeetmeid.
(9)
Siiski tuleb täiendava meetmena peatada muude lindude kui kodulindude import ja omanikega kaasasolevate lemmiklindude import Lõuna-Aafrika Vabariigist ühendusse, et välistada igasugune oht haiguse esinemiseks liikmesriikide karantiinilautades.
(10)
Lisaks tuleks peatada silerinnaliste lindude värske liha ning tehistingimustes peetavate ja looduslike jahilindude liha import, samuti selliste lihavalmististe ja -toodete import Lõuna-Aafrika Vabariigist ühendusse, mis koosnevad kõnealuste liikide lihast, mis on saadud pärast 16. juulit 2004 tapetud lindudelt, või sisaldavad sellist liha.
(11)
Komisjoni otsusega 97/222/EÜ (4) on sätestatud loetelu kolmandatest riikidest, millest liikmesriigid võivad lubada importida lihatooteid, ja on kehtestatud töötlemisviisid selleks, et takistada haiguse levikut selliste toodete kaudu. Toote puhul kasutatav töötlemisviis sõltub liha päritoluriigi vastavate liikide tervislikust seisundist. Kaubanduse asjatu koormamise vältimiseks tuleks jätkuvalt lubada sellise kodulinnuliha importi Lõuna-Aafrika Vabariigist, mida on töötlemisel kuumutatud sisetemperatuurini vähemalt 70 °C.
(12)
Niipea kui Lõuna-Aafrika Vabariik on edastanud lisateabe haiguse olukorra ja sellega seoses võetud kontrollimeetmete kohta, tuleb ühenduse tasandil seoses käesoleva puhanguga võetud meetmed läbi vaadata.
(13)
Käesoleva otsuse sätted vaadatakse läbi alalise toiduahela ja loomatervishoiu komitee järgmisel koosolekul,
ON VASTU VÕTNUD KÄESOLEVA OTSUSE:
Artikkel 1
Liikmesriigid peatavad järgmiste toodete impordi Lõuna-Aafrika Vabariigi territooriumilt:
-
elusad silerinnalised linnud ja nende liikide haudemunad ning
-
muud linnud kui kodulinnud, k.a omanikega kaasasolevad lemmiklinnud.
Artikkel 2
Liikmesriigid peatavad järgmiste toodete impordi Lõuna-Aafrika Vabariigi territooriumilt:
-
silerinnaliste lindude värske liha ning
-
lihavalmistised ja -tooted, mis koosnevad kõnealuste liikide lihast või sisaldavad seda.
Artikkel 3
1. Erandina artiklist 2 lubavad liikmesriigid jätkuvalt importida kõnealuses artiklis käsitletud tooteid, kui need on saadud enne 16. juulit 2004 tapetud lindude lihast.
2. Lõikes 1 nimetatud toodete kaubasaadetistega kaasasolevatele veterinaarsertifikaatidele lisatakse järgmine tekst:
“Värske silerinnaliste lindude liha/lihatooted, mis koosnevad silerinnaliste lindude lihast või sisaldavad seda/lihavalmistised, mis koosnevad silerinnaliste lindude lihast või sisaldavad seda (5), mis on saadud enne 16. juulit 2004 tapetud lindudelt vastavalt otsuse 2004/594/EÜ artikli 3 lõikele 1.
3. Erandina artiklist 2 lubavad liikmesriigid jätkuvalt importida lihatooteid, mis koosnevad silerinnaliste lindude lihast või sisaldavad seda, kui kõnealuste liikide liha töötlemisel on kasutatud ühte komisjoni otsuse 97/222/EÜ lisa IV osa punktides B, C või D osutatud viisidest.
Artikkel 4
Liikmesriigid muudavad impordi suhtes kohaldatavaid meetmeid, et viia need käesoleva otsusega vastavusse, ning avalikustavad võetud meetmed koheselt. Liikmesriigid teatavad meetmetest viivitamata komisjonile.
Artikkel 5
Käesolev otsus vaadatakse läbi, võttes arvesse haiguse arengut ja Lõuna-Aafrika Vabariigi veterinaarasutuste edastatud teavet.
Artikkel 6
Käesolevat otsust kohaldatakse kuni 1. jaanuarini 2005.
Artikkel 7
Käesolev otsus on adresseeritud liikmesriikidele.
Brüssel, 10. august 2004

Labels: 3
18
17
6